Page:Underwoods, Stevenson, 1887.djvu/151

Rh I, tae, by God's especial grace,

Dwall denty in a bieldy place,

Wi' hosened feet, wi' shaven face,

Wi' dacent mainners:

A grand example to the race

O' tautit sinners!

The wind may blaw, the heathen rage,

The deil may start on the rampage;—

The sick in bed, the thief in cage—

What's a' to me?

Cosh in my house, a sober sage,

I sit an' see.

An' whiles the bluid spangs to my bree,

To lie sae saft, to live sae free,

While better men maun do an' die

In unco places.

"Whaurs God?" I cry, an' "Whae is me

To hae sic graces?"